Pasiūlymas TARYBOS SPRENDIMAS dėl pozicijos, kurios turi laikytis Europos Sąjunga AKR ir ES ministrų taryboje dėl AKR ir ES partnerystės susitarimo 2014–2020 m. laikotarpio daugiametės finansinės programos /* KOM/2011/0836 galutinis - 2011/0396 (NLE) */





AIŠKINAMASIS MEMORANDUMAS 2000 m. birželio 23 d. Kotonu pasirašytame Afrikos, Karibų jūros bei Ramiojo vandenyno (AKR) grupės valstybių ir Europos bendrijos bei jos valstybių narių partnerystės susitarime[1] numatyta kiekvienam penkerių metų laikotarpiui nustatyti finansinius protokolus. Šio susitarimo Ib priede pateikta 2008–2013 m. laikotarpio daugiametė finansinė programa. Laikotarpio po 2013 m. daugiametei finansinei programai Europos Komisija savo komunikate „Strategijos „Europa 2020“ biudžetas“[2] pateikė siūlomą bendrą asignavimų sumą (30 318,7 mln. EUR 2011 m. kainomis, t. y. 34 275,6 mln. EUR dabartinėmis kainomis) pagal 11-ąjį EPF bendradarbiavimui su AKR valstybėmis ir užjūrio šalimis ir teritorijomis (UŠT). Komisijos teikiamame komunikate aprašomi svarbiausi elementai, kurie galėtų būti įtraukti į vidaus susitarimą dėl 11-ojo Europos plėtros fondo 2014 m. sausio 1 d.–2020 m. gruodžio 31 d. laikotarpiui[3]. Be to, į Kotonu susitarimo I priedą atitinkamai reikia įtraukti papildomą 2014–2020 m. laikotarpio daugiametei finansinei programai skirtą protokolą. Todėl Komisija siūlo į Kotonu susitarimą įtraukti naują 1c priedą (2014–2020 m. laikotarpio daugiametė finansinė programa). Siūlomos 2014–2020 m. daugiametės finansinės programos struktūra ir įvairioms EPF priemonėms tenkanti finansavimo dalis iš esmės sutampa su atitinkamomis 10-ojo EPF nuostatomis, išskyrus investicinę priemonę, kuri bus finansuojama iš 9-ojo ir 10-ojo EPF investicinių priemonių grįžtamųjų lėšų. Europos Komisija daro prielaidą, kad Europos Sąjunga ir jos valstybės narės susitars dėl finansavimo mechanizmo nustatymo (11-asis Europos plėtros fondas), tikslaus laikotarpio (2014–2020 m.) ir tam mechanizmui skiriamos lėšų sumos AKR ir ES partnerystei plėtoti, taip pat kad valstybių narių vyriausybių atstovai susitars dėl 11-ajam Europos plėtros fondui skirto vidaus susitarimo. 2011/0396 (NLE) Pasiūlymas TARYBOS SPRENDIMAS dėl pozicijos, kurios turi laikytis Europos Sąjunga AKR ir ES ministrų taryboje dėl AKR ir ES partnerystės susitarimo 2014–2020 m. laikotarpio daugiametės finansinės programos EUROPOS SĄJUNGOS TARYBA, atsižvelgdama į Sutartį dėl Europos Sąjungos veikimo, ypač į jos 209 straipsnio 2 dalį kartu su 218 straipsnio 9 dalimi, atsižvelgdama į Europos Komisijos pasiūlymą, kadangi: (1) 2000 m. birželio 23 d. Kotonu pasirašytame Afrikos, Karibų jūros bei Ramiojo vandenyno (AKR) grupės valstybių ir Europos bendrijos bei jos valstybių narių partnerystės susitarime[4] su pakeitimais, padarytais 2005 m. birželio 25 d. Liuksemburge[5] ir 2010 m. birželio 22 d. Uagadugu[6] (toliau – AKR ir ES susitarimas), numatyta kiekvienam penkerių metų laikotarpiui nustatyti finansinius protokolus; (2) Europos Sąjunga ir jos valstybės narės pagal AKR ir ES partnerystės susitarimo Ib priedo 7 dalį kartu su AKR valstybėmis atliko rezultatų peržiūrą, per kurią, be kita ko, įvertino įsipareigojimų ir mokėjimų įvykdymo lygį; (3) [...] Europos Sąjunga ir jos valstybės narės susitarė nustatyti finansavimo mechanizmą (11-asis Europos plėtros fondas), tikslų laikotarpį (2014–2020 m.) ir tam mechanizmui skiriamą lėšų sumą, siekiant įgyvendinti AKR ir ES partnerystės susitarimą; (4) valstybių narių vyriausybių atstovai priėmė vidaus susitarimą dėl 11-ojo Europos plėtros fondo, PRIĖMĖ ŠĮ SPRENDIMĄ: 1 straipsnis Pozicija, kurios turi laikytis Europos Sąjunga AKR ir ES ministrų taryboje dėl 2014–2020 m. daugiametei finansinei programai skirto protokolo, nustatoma remiantis pridedamu AKR ir ES ministrų tarybos sprendimo projektu. 2 straipsnis AKR ir ES ministrų tarybos sprendimas skelbiamas Europos Sąjungos oficialiajame leidinyje po to, kai bus priimtas. Priimta Briuselyje […] Tarybos vardu Pirmininkas PRIEDAS Projektas AKR ir ES ministrų tarybos sprendimas dėl Afrikos, Karibų jūros bei Ramiojo vandenyno (AKR) grupės valstybių ir Europos bendrijos bei jos valstybių narių partnerystės susitarimo 2014–2020 m. laikotarpio daugiametei finansinei programai skirto protokolo priėmimo AKR IR ES MINISTRŲ TARYBA, atsižvelgdama į 2000 m. birželio 23 d. Kotonu pasirašytą Afrikos, Karibų jūros bei Ramiojo vandenyno (AKR) grupės valstybių ir Europos bendrijos bei jos valstybių narių partnerystės susitarimą[7] su pakeitimais, padarytais 2005 m. birželio 25 d. Liuksemburge[8] ir 2010 m. birželio 22 d. Uagadugu[9] (toliau – AKR ir ES partnerystės susitarimas), ypač į jo 95 straipsnio 2 dalį ir 100 straipsnį, kadangi: (1) Europos Sąjunga ir jos valstybės narės pagal AKR ir ES partnerystės susitarimo Ib priedo 7 dalį kartu su AKR valstybėmis atliko rezultatų peržiūrą, ir, be kita ko, įvertino įsipareigojimų ir mokėjimų įvykdymo lygį; (2) Europos Sąjunga ir jos valstybės narės susitarė nustatyti finansavimo mechanizmą (11-asis EPF), tikslų laikotarpį (2014–2020 m.) ir tam mechanizmui skiriamą lėšų sumą, siekiant įgyvendinti AKR ir ES partnerystės susitarimą; (3) naujame susitarimo Ic priede reikėtų pateikti protokolą dėl 2014–2020 m. daugiametės finansinės programos nustatymo, NUSPRENDĖ: 1 straipsnis Šio sprendimo priedas įtraukiamas kaip naujas Ic priedas į 2000 m. birželio 23 d. Kotonu pasirašytą Afrikos, Karibų jūros bei Ramiojo vandenyno (AKR) grupės valstybių ir Europos bendrijos bei jos valstybių narių partnerystės susitarimą su pakeitimais, padarytais 2005 m. birželio 25 d. Liuksemburge ir 2010 m. birželio 22 d. Uagadugu. 2 straipsnis Šis sprendimas įsigalioja jo priėmimo dieną. Priimta […] […] AKR ir ES ministrų tarybos vardu Pirmininkas PRIEDAS Į AKR ir ES partnerystės susitarimą įtraukiamas šis priedas: „Ic PRIEDAS 2014–2020 m. laikotarpio daugiametė finansinė programa 1. Šiame susitarime išdėstytais tikslais ir laikotarpiu, kuris prasideda 2014 m. sausio 1 d., bendra finansinės paramos AKR valstybėms pagal šią daugiametę finansinę programą suma yra 34 718,4 mln. EUR, kaip nurodyta 2 ir 3 punktuose. 2. 32 218,4 mln. EUR sumą, skirtą iš 11-ojo Europos plėtros fondo (EPF), galima naudoti įsigaliojus daugiametei finansinei programai. Ji paskirstoma bendradarbiavimo priemonėms taip: a) 27 658,2 mln. EUR skiriama nacionalinėms ir regioninėms orientacinėms programoms finansuoti. Skirta suma naudojama: – atskirų AKR valstybių nacionalinėms orientacinėms programoms; – regioninėms orientacinėms programoms, skirtoms AKR valstybių grupės regioniniam ir tarpregioniniam bendradarbiavimui ir integracijai remti; b) 3 960,2 mln. EUR skiriama AKR valstybių tarpusavio ir tarpregioniniam bendradarbiavimui su daugeliu ar visomis AKR valstybėmis finansuoti. Į šį finansinį paketą įtraukiama struktūrinė parama Įmonių plėtojimo centrui (CDE) ir Bendradarbiavimo žemės ūkio ir kaimo srityse techniniam centrui (CTA), taip pat Jungtinei parlamentinei asamblėjai. Į šį finansinį paketą taip pat įtraukiama pagalba Protokolo Nr. 1 dėl jungtinių institucijų veiklos išlaidų 1 ir 2 punktuose nurodyto AKR sekretoriato veiklos išlaidoms kompensuoti. c) 600 mln. EUR skiriama investicinei priemonei finansuoti pagal šio susitarimo II priede „Finansavimo sąlygos ir nuostatos“ išdėstytas sąlygas ir nuostatas, suteikiant negrąžinamos paramos sumą to priedo 1, 2 ir 4 straipsniuose nurodytoms palūkanų subsidijoms ir su projektu susijusiai techninei pagalbai finansuoti 11-ojo EPF galiojimo laikotarpiu. 3. Veiksmus, finansuojamus pagal investicinę priemonę, įskaitant susijusias palūkanų subsidijas, administruoja Europos investicijų bankas (EIB). Be 11-ojo EPF, EIB skiria 2 500 mln. EUR neviršijančią sumą kaip paskolas, išmokamas iš nuosavų išteklių, taikant nuostatą dėl peržiūros laikotarpio viduryje. Šios lėšos skiriamos šio susitarimo II priede išdėstytais tikslais laikantis EIB statute nustatytų sąlygų ir pagal tame priede išdėstytas atitinkamas investicijų finansavimo sąlygų nuostatas. Visus kitus finansinius išteklius pagal šią daugiametę finansinę programą administruoja Komisija. 4. Nuo 2013 m. gruodžio 31 d. arba nuo šios daugiametės finansinės programos įsigaliojimo dienos, atsižvelgiant į tai, kuri data vėlesnė, nebegalima skirti 10-ojo ir ankstesnių EPF likučių ir panaikintų lėšų, skirtų projektams finansuoti iš minėtų fondų, nebent Europos Sąjungos Taryba vieningai nuspręstų kitaip, išskyrus sumų, skirtų investicinei priemonei, finansuoti, likučius bei kompensacijas, neįskaitant susijusių palūkanų subsidijų, ir sistemos, skirtos užtikrinti pagrindinių žemės ūkio produktų eksporto pajamų stabilizavimą (STABEX) pagal EPF, buvusius prieš 9-ąjį EPF, likučius. 5. Bendra šios daugiametės finansinės programos suma skiriama laikotarpiui nuo 2014 m. sausio 1 d. iki 2020 m. gruodžio 31 d. 11-ojo EPF lėšos, o investicinės priemonės atveju – grįžtamosios lėšos vėliau kaip 2020 m. gruodžio 31 d. nebeskiriamos, išskyrus atvejus, kai Komisijos pasiūlymu Europos Sąjungos Taryba vieningai priima kitokį sprendimą. Tačiau investicinėms priemonėms finansuoti valstybių narių iš 9-ojo ir 10-ojo EPF skirtos lėšos gali būti išmokėtos ir po 2020 m. gruodžio 31 d. 6. AKR ir ES ministrų tarybos vardu Ambasadorių komitetas, neviršydamas daugiametės finansinės programos bendros sumos, gali imtis atitinkamų priemonių, kad įgyvendintų programavimo reikalavimus, susijusius su viena iš 2 punkte nurodytų sumų, įskaitant šių sumų lėšų perskirstymą. 7. Šalys gali nuspręsti atlikti rezultatų peržiūrą, įvertindamos įsipareigojimų įgyvendinimą bei lėšų išmokėjimą ir suteiktos pagalbos rezultatus bei poveikį. Ši peržiūra būtų atliekama remiantis Komisijos pateiktu pasiūlymu. 8. Kiekviena valstybė narė gali teikti Komisijai ar EIB savanorišką paramą, skirtą AKR ir ES partnerystės susitarimo tikslams remti. Valstybės narės taip pat gali prisidėti prie projektų ar programų, pavyzdžiui, Komisijos ar EIB vykdomų iniciatyvų, bendro finansavimo. Turi būti užtikrinta AKR atsakomybė už tokias iniciatyvas nacionaliniu lygmeniu.“ [1] OL L 317, 2000 12 15, p. 3. Susitarimas su pakeitimais, padarytais 2005 m. birželio 25 d. Liuksemburge pasirašytu susitarimu (OL L 287, 2005 10 28, p. 4) ir 2010 m. birželio 22 d. Uagadugu pasirašytu susitarimu (OL L 287, 2010 11 4, p. 3). [2] COM(2011) 500. [3] COM(2011) 837. [4] OL L 317, 2000 12 15, p. 3. Susitarimas su pataisymais OL L 385, 2004 12 29, p. 88. [5] OL L 209, 2005 8 11, p. 27. [6] OL L 287, 2010 11 4, p. 3. [7] OL L 317, 2000 12 15, p. 3. Susitarimas su pataisymais OL L 385, 2004 12 29, p. 88. [8] OL L 209, 2005 8 11, p. 27. [9] OL L 287, 2010 11 4, p. 3.